KIRJALLINEN KYSYMYS E-1956/03

esittäjä(t): María Sornosa Martínez (PSE) neuvostolle

(13. kesäkuuta 2003)

Aihe: Espanjalaisen yksirunkoisen öljysäiliöaluksen lähettäminen Irakin sotaan

Espanjan hallitus päätti lähettää sotilaskäyttöön tarkoitetun Marqués de la Ensenada -öljysäiliöaluksen liittouman joukkojen tueksi Irakin sotaan. Marqués de la Ensenada on vuonna 1990 rakennettu yksirunkoinen öljysäiliöalus.

Ottaen huomioon, että

- komissio tekee arvokasta työtä, etenkin asetuksen (EY) N:o 417/2002(1) sisällön tarkistamisessa, yksirunkoisten öljysäiliöalusten poistamiseksi käytöstä,

- kyseistä asetusta ei sovelleta sota-aluksiin eikä sodassa avustaviin aluksiin,

- mikä tahansa sotatilanne lisää mahdollisen hyökkäyksen aiheuttaman haaksirikon ja siten öljyvahinkojen vaaraa,

aikooko komissio vaatia jäsenvaltioita poistamaan laivastoistaan yksirunkoiset alukset ja korvaamaan ne kaksirunkoisilla yhteisön lainsäädännön mukaisesti?

(1) EYVL L 64, 7.3.2002, s. 1.

Vastaus

(7. lokakuuta 2003)

Kuten kysymyksessä todetaan, yksirunkoisten öljysäiliöalusten nopeutettua poistamista koskevaa yhteisön lainsäädäntöä(1) ei sovelleta aluksiin (mukaan lukien sota-alukset ja sotalaivaston apualukset), jotka ovat valtion omistuksessa tai käytössä ja joita käytetään valtion muihin kuin kaupallisiin tarkoituksiin. Tästä poikkeuksesta säädetään myös muualla yhteisön merilainsäädännössä, ja se on täysin kansainvälisten sääntöjen sekä Marpolin mukainen.

Asetusta (EY) N:o 417/2002 tarkistetaan parhaillaan yhteispäätösmenettelyn mukaisesti, ja säädöksen odotetaan olevan valmis annettavaksi ensimmäisessä käsittelyssä 22. heinäkuuta 2003 sen jälkeen, kun neuvosto on hyväksynyt tarkistukset, jotka parlamentti tekee komission ehdotukseen 4. kesäkuuta 2003. Tarkistamista jatketaan sota-alusten ja sotalaivaston apualusten poistamiseksi asetuksen soveltamisalasta.

Asetuksessa (EY) N:o 417/2002 yksirunkoisiin öljysäiliöaluksiin sovellettavien kaksoisrunkoa tai vastaavaa rakennetta koskevien rakennevaatimusten nopeutetusta käyttöönotosta säädetään kuitenkin, että jäsenvaltioiden on pyrittävä tässä asiassa noudattamaan yhteisön lainsäädäntöä siinä määrin kuin on kohtuullista ja käytännössä mahdollista.

Lisäksi voidaan mainita, että vuonna 1990 rakennettu yksirunkoinen öljysäiliöalus, joka tällä hetkellä kuuluu EY-asetuksen soveltamisalaan, poistetaan ennen vuotta 2007 (luokan 1 öljysäiliöalukset) tai vuotta 2015 (luokan 2 ja 3 öljysäiliöalukset). Kun asetus asetuksen (EY) 417/2002 muuttamisesta tulee voimaan, vuonna 1990 rakennettu, luokkaan 1 kuuluva yksirunkoinen öljysäiliöalus poistetaan vuonna 2005 ja luokkaan 2 tai 3 kuuluva öljysäiliöalus vuonna 2010. Kyseisiä yksirunkoisia öljysäiliöaluksia kielletään kuitenkin kuljettamasta raskasöljyjä; kieltoa sovelletaan välittömästi aluksiin, joiden kantavuus on vähintään 5000 tonnia, ja viimeistään vuonna 2008 aluksiin, joiden kantavuus on korkeintaan 5000 tonnia.

(1) 18 päivänä helmikuuta 2002 annettu Euroopan parlamentin ja neuvoston asetus (EY) N:o 417/2002 yksirunkoisiin öljysäiliöaluksiin sovellettavien kaksoisrunkoa tai vastaavaa rakennetta koskevien rakennevaatimusten nopeutetusta käyttöönotosta ja neuvoston asetuksen (EY) N:o 2978/94 kumoamisesta (EYVL L 64, 7.3.2002, s. 1).